# **Pa fathau eraill o gam-drin sydd yna?**

Mae pum categori o gam-drin wedi’u nodi yn Neddf Gwasanaethau Cymdeithasol a Llesiant 2014:

* cam-drin corfforol
* cam-drin rhywiol
* cam-drin emosiynol neu seicolegol
* cam-drin ariannol
* esgeulustod.

Ond mae mathau eraill o gam-drin yn bodoli hefyd.

## **Trais neu gam-drin domestig**

Mae nodweddion trais neu gam-drin domestig yn aml yr un fath â'r rhai yn y pum categori cam-drin.

Mae'n cynnwys ymddygiad rheoli, gorfodi, treisgar neu fygythiol, neu gam-drin rhwng pobl 16 oed neu drosodd sydd (neu sydd wedi bod) yn bartneriaid agos neu'n aelodau teulu - ni waeth beth fo'u rhyw neu rywioldeb. Gallai ddigwydd unwaith neu fod yn batrwm o ymddygiad camdriniol.

Mae hefyd yn cynnwys:

* trais ar sail 'anrhydedd'
* anffurfio organau cenhedlu benywod (FGM)
* priodas dan orfod

Mae ymddygiad gorfodi neu reoli yn rhan ganolog o drais domestig.

Os yw plentyn yn gweld neu'n clywed cam-drin domestig gartref - hyd yn oed os nad yw'r cam-drin wedi'i gyfeirio ato - gall gael effaith negyddol iawn ar ei iechyd a'i ddatblygiad. Gallai hyn fod yn fater amddiffyn plant.

## **Caethwasiaeth fodern a masnachu mewn pobl**

Mae caethwasiaeth fodern yn drosedd. Mae’n cynnwys troseddau fel:

* caethwasiaeth caethwasanaeth domestig
* troseddoldeb gorfodol
* llafur gorfodol
* camfanteisio rhywiol
* camfanteisio ar blant

Gall gynnwys masnachu mewn pobl o le i le i’w hecsbloetio – naill ai dramor ac yn ôl i’r DU, dinasoedd gwahanol yn y DU, neu hyd yn oed o un ystafell i’r llall mewn tŷ.

Mae'r sawl sy'n gwneud hyn yn defnyddio bygythiadau, grym neu gelwyddau i wneud i rywun wneud yr hyn y mae am iddynt ei wneud. Gall gael effaith ddofn ar y dioddefwr, ac effeithio arno yn yr un modd â mathau eraill o gam-drin.

## **Camfanteisio troseddol ar blant ac oedolion agored i niwed: llinellau sirol**

Mae 'rhedeg llinellau sirol' yn derm a ddefnyddir gan yr heddlu pan fydd gangiau trefniadol yn camfanteisio ar blant a phobl agored i niwed i symud cyffuriau ac arian o ddinasoedd mawr i drefi ac ardaloedd gwledig.

Mae'n ymwneud â chamfanteisio'n droseddol ar blant (CCE). Mae gangiau yn sefydlu canolfan yn lleoliad y farchnad, yn aml trwy gymryd drosodd cartrefi oedolion agored i niwed lleol trwy rym neu orfodaeth. Gelwir hyn yn aml yn 'cuckooing'.

Mae aelodau gangiau yn defnyddio plant yn y gobaith o osgoi cael eu canfod a'u herlyn eu hunain.

Gall plant ddod yn rhan o linellau sirol trwy gymryd rhan mewn diwylliant gangiau. Adroddwyd bod plant mor ifanc ag wyth oed yn cael eu masnachu fel hyn.

Mae gangiau yn fwy tebygol o allu trin plant ifanc a'u gorfodi i 'redeg llinellau sirol' os ydynt eisoes yn agored i niwed. Er enghraifft, os ydynt yn profi:

* tlodi
* chwalfa deuluol
* cam-drin domestig
* camddefnyddio cyffuriau ac alcohol yn y teulu
* cam-drin plant.

Mae gangiau’n dueddol o ddefnyddio’r cynnig o arian i dynnu pobl ifanc i mewn i’w rhwydwaith.

## **Anffurfio organau cenhedlu benywod (FGM)**

Mae FGM yn anghyfreithlon yn y DU.

Mae FGM yn cynnwys yr holl weithdrefnau sy’n cynnwys:

* tynnu meinwe cenhedlol benywaidd yn rhannol, neu'n gyfan gwbl
* achosi anaf i ardaloedd personol am resymau anfeddygol.

Nid oes ganddo unrhyw fanteision iechyd, ac mae'n niweidio merched a menywod mewn sawl ffordd.

Mae'r arfer yn achosi poen difrifol ac mae ganddo nifer o ganlyniadau iechyd uniongyrchol a thymor hir, gan gynnwys anawsterau wrth eni plant ac achosi perygl i unrhyw blant y mae'r fenyw yn eu cario.

Os ydych chi’n credu bod plentyn benywaidd o dan 18 oed mewn perygl o FGM, mae gennych ddyletswydd i roi gwybod amdano o dan Ddeddf Troseddau Difrifol 2015.

## **Priodas dan orfod**

Priodas dan orfod yw pan na fydd un, neu'r ddau, o'r pâr priod yn cydsynio i'r briodas ac yn cael eu gorfodi i mewn iddi.

Gallai'r pâr priod gael eu rhoi dan bwysau corfforol, seicolegol, ariannol, rhywiol ac emosiynol i'w gorfodi i fwrw ymlaen â'r briodas.

Nid oes rhaid bod rhai oedolion agored i niwed sydd heb alluedd i gydsynio wedi cael eu gorfodi er mwyn i briodas fod yn briodas dan orfod.

Nid yw priodas dan orfod yr un peth â phriodas wedi’i threfnu, lle mae dau berson yn cydsynio i briodas am resymau crefyddol neu ddiwylliannol.

## **Radicaleiddio**

Dyma pan ddaw person i gefnogi terfysgaeth a ffurfiau o eithafiaeth sy'n arwain at derfysgaeth. Am ragor o wybodaeth, gweler [strategaeth Prevent Llywodraeth y DU.](https://www.gov.uk/government/publications/prevent-duty-guidance/prevent-duty-guidance-for-england-and-wales-accessible)

## **Cam-drin lleoliadol (a elwir hefyd yn 'gam-drin sefydliadol')**

Ystyr cam-drin lleoliadol yw esgeulustod neu ofal gwael mewn sefydliad neu leoliad gofal.

Gallwch ddarganfod mwy ar wefan [Ymddiriedolaeth Anne Craft](file:///C:\Users\annedwards\AppData\Local\Microsoft\Windows\INetCache\Content.Outlook\GBYOFJLR\•%09https:\www.anncrafttrust.org\institutional-abuse-definitions-signs-symptoms\).  
  
Nid yw Gofal Cymdeithasol Cymru yn gyfrifol am gynnwys allanol. Efallai na fydd y cynnwys hwn ar gael yn Gymraeg.

## **Cam-drin gwahaniaethol**

Mae cam-drin gwahaniaethol yn driniaeth anghyfartal yn seiliedig ar y nodweddion gwarchodedig o dan Ddeddf Cydraddoldeb 2010, sy’n cynnwys:

* oed
* anabledd
* ail-bennu rhywedd
* priodas a phartneriaeth sifil
* mamolaeth a beichiogrwydd
* hil
* crefydd neu gred arall
* rhyw neu gyfeiriadedd rhywiol.

Gallai'r cam-drin fod yn:

* cam-drin geiriol – er enghraifft, sylwadau difrïol neu iaith amhriodol am nodwedd warchodedig
* gwrthod mynediad i gymhorthion cyfathrebu – er enghraifft, peidio â chaniatáu mynediad at ddehonglydd, arwyddwr neu ddarllenydd gwefusau
* aflonyddu neu eithrio bwriadol oherwydd nodwedd warchodedig
* gwrthod hawliau sylfaenol neu fynediad cyfartal i ofal iechyd, addysg, cyflogaeth a chyfiawnder troseddol yn ymwneud â nodwedd warchodedig
* safon is o wasanaeth yn ymwneud â nodwedd warchodedig.

Gall rhywun fod yn profi cam-drin gwahaniaethol os:

* maent yn ymddangos yn encilgar ac yn ynysig
* maen nhw'n ddig, yn rhwystredig, yn ofnus neu'n orbryderus
* nid yw'r cymorth a gynigir iddynt yn ystyried anghenion unigol y person o ran nodwedd warchodedig
* cânt eu gadael allan o weithgareddau oherwydd rhesymau di-sail
* nid oes ganddynt y gefnogaeth i herio'r gwahaniaethu.